Source: http://www.cus.sk/blog/DP-2016-preddavky%202016-2017-PO-ziadost-o-stanovenie-preddavkov-inak.php?id=12
Timestamp: 2019-05-26 03:49:32+00:00
Document Index: 5300666

Matched Legal Cases: ['§ 2', '§ 42', '§ 51', '§ 42', '§ 42', '§ 42', '§ 42', '§ 42', '§ 46', '§ 41', '§ 14', '§ 42', '§ 42', '§ 42', '§ 15', '§ 43', '§ 49', '§ 27', '§ 42', '§ 42', '§ 15', '§ 52', '§ 43', '§ 42', '§ 47', '§ 42', '§ 43', '§ 42', '§ 47', '§ 42', '§ 42', '§ 42', '§ 79', '§ 51', '§ 42', '§ 42', '§ 42', '§ 79', '§ 42', '§ 42', '§ 42']

Pri zaradení jednotlivých častí tématického celku, vyvstala pri preddavkoch na daň z príjmov právnickej osoby (ďalej len "DzPO") otázka, či ju zaradiť do úvodných alebo záverečných častí. Vzhľadom na skutočnosť, že preddavky sme už niektorí boli povinní platiť v priebehu roka 2016 ako aj prihliadajúc na fakt, že povinnosť platenia preddavkov v roku 2017 u mesačných platiteľov preddavkov už beží, padla voľba na toto logické usporiadanie.
Čo je preddavok na daň?
je to povinná platba na daň, ktorá sa platí v priebehu zdaňovacieho obdobia (ďalej len "ZO"), ak skutočná výška dane za toto obdobie nie je ešte známa
preddavok na daň je definovaný v § 2 písm. u) zákona č. 595/2003 Z. z. o dani z príjmov v znení neskorších predpisov (ďalej len „ZDP“)
Aká je legislatívna úprava platenia preddavkov na daň?
platenia preddavkov na daň z príjmov právnickej osoby upravuje § 42 ZDP
Komu a kedy platíme preddavky na daň ?
štátnej pokladnici SR, prostredníctvom miestne príslušného správcu dane,
preddavky platíme v eurách,
po skončení zdaňovacieho obdobia
pričom sa preddavky na daň zaplatené na toto zdaňovacie obdobie započítajú na úhradu dane za toto zdaňovacie obdobie (§ 51c ods. 1 ZDP)
Viete v akej výške a lehote platíme preddavky na daň?
podľa § 42 ods. 1 až 3 ZDP platíme preddavky :
mesačne - ak daň za predchádzajúce zdaňovacie obdobie (posledná známa daňová povinnosť) presiahla sumu 16 600 EUR (§ 42 ods. 1 ZDP),
výška preddavkov je 1/12 dane za predchádzajúce zdaňovacie obdobie počnúc prvým mesiacom nasledujúceho ZO t.j. 31.01.2017
splatnosť preddavkov je do konca príslušného mesiaca
celoročnú daň vyrovnáme v lehote na podanie DP
štvrťročne - ak daň za predchádzajúce zdaňovacie obdobie (posledná známa daňová povinnosť) presiahla sumu 2 500 EUR a nepresiahla sumu 16 600 EUR, (§ 42 ods. 2 ZDP),
výška preddavkov je 1/4 dane za predchádzajúce zdaňovacie obdobie
splatnosť preddavkov je do konca príslušného kalendárneho štvrťroka (31.03.2017)
Ak ide o daňovníka, ktorého zdaňovacím obdobím je hospodársky rok, štvrťročné preddavky na daň sú splatné do konca príslušného štvrťroka hospodárskeho roka
Kto neplatí preddavky na daň ?
daňovník ktorého daň za predchádzajúce zdaňovacie obdobie vypočítaná nepresiahla 2 500 EUR (§ 42 ods. 3 písm. a) ZDP)
POZOR! Správca dane môže určiť platenie preddavkov na daň rozhodnutím podľa § 42 ods. 10 ZDP z úradnej moci. V tom prípade daňovník platí preddavky na daň vo výške a lehote podľa rozhodnutia.
daňovník, ktorý vykázal daňovú stratu (riadok 400 DP k dani z príjmov právnickej osoby),
resp. na riadku 800 daňového priznania vykázal daňovú povinnosť, ktorá nepresiahla 2 500 EUR a vznikla mu povinnosť platiť daňovú licenciu podľa § 46b ZDP vo výške 2 880 EUR. Ak ste takýmto daňovníkom, zo sumy daňovej licencie neplatíte preddavky na daň
ak ste daňovníkom v likvidácii alebo v konkurze v zdaňovacom období podľa § 41 ods. 4 a 6 ZDP preddavky tiež neplatíte
POZOR! Daňovník počas reštrukturalizácie platí preddavky na daň rovnako ako pred povolením reštrukturalizácie, čo súvisí so skutočnosťou, že podľa § 14 ods. 2 ZDP povolením reštrukturalizácie u daňovníka nedochádza k zmene zdaňovacieho obdobia, tzn. daňovník podáva DP tak, ako keby k povoleniu reštrukturalizácie nedošlo (nevzniká samostatné zdaňovacie obdobie). Táto skutočnosť je ustanovená v § 42 ods. 3 písm. b) ZDP;
ak ste daňovníkom, ktorý podáva daňové priznanie prvýkrát, v zdaňovacom období, v ktorom má byť podané DP, do lehoty na jeho podanie, rovnako u predchádzajúcich prípadov preddavky na daň neplatíte.
V takomto prípade sumu preddavkov na daň splatných do lehoty na podanie daňového priznania vyrovnáte v lehote na podanie DP vo výške vypočítanej z dane uvedenej v daňovom priznaní - § 42 ods. 3 písm. c) ZDP.
Posledná známa daňová povinnosť.
v zmysle § 42 ods. 6 ZDP sa daňou za predchádzajúce zdaňovacie obdobie alebo poslednou známou daňovou povinnosťou rozumie:
daň vypočítaná zo základu dane, ktorý je
znížený o daňovú stratu uvedenú v podanom daňovom priznaní (ďalej len "DP") za ZO bezprostredne predchádzajúce zdaňovaciemu obdobiu, na ktoré sú platené preddavky na daň, pri použití sadzby dane podľa § 15 ZDP platnej v zdaňovacom období, na ktoré sú platené preddavky na daň,
znížený o úľavy vyplývajúce zo ZDP,
znížený o zápočet dane zaplatenej v zahraničí,
znížený o daň vyberanú zrážkou podľa § 43 ZDP odpočítanú ako preddavok na daň, (výnos z podielových listov a z vkladových certifikátov), pričom podmienkou je, aby príjmy z ktorých sa daň vyberá zrážkou boli zahrnuté do základu dane za to zdaňovacie obdobie, v ktorom došlo k vybraniu dane.
Pri výpočte preddavkov na daň teda vychádzame z riadku 500 daňového priznania.
DP sa podáva do troch kalendárnych mesiacov po uplynutí zdaňovacieho obdobia, ak ZDP neustanovuje inak (§ 49 ods. 2 ZDP). V lehote na podanie daňového priznania je daňovník povinný daň aj zaplatiť.
Ak koniec lehoty na podanie DP pripadne na sobotu, nedeľu alebo deň pracovného pokoja,posledným dňom lehoty na podanie daňového priznania je najbližší nasledujúci pracovný deň (§ 27 ods. 4 daňového poriadku).
V roku 2017 je lehota na podanie daňového priznania za zdaňovacie obdobie roka 2016 do 31.03.2017,za predpokladu , že daňovník nemá predĺženú lehotu na podanie daňového priznania
ZDP v § 42 osobitne upravuje platenie preddavkov na daň
do lehoty na podanie daňového priznania,
v ktorom bude uvedená daň za predchádzajúce zdaňovacie obdobie na základe poslednej známej daňovej povinnosti
Do lehoty na podanie DP, v ktorom bude uvedená daň za predchádzajúce zdaňovacie obdobie,platí daňovník preddavky na daň vypočítané na základe poslednej známej daňovej povinnosti uvedenej v DP podanom za zdaňovacie obdobie pred bezprostredne predchádzajúcim zdaňovacím obdobím (§ 42 ods. 7 ZDP)
pri výpočte poslednej známej daňovej povinnosti sa postupuje rovnako, ako pri výpočte dane za predchádzajúce zdaňovacie obdobie, vrátane použitia aktuálnej sadzby dane platnej v zdaňovacom období, na ktoré sú platené preddavky na daň.
S účinnosťou od 01.01.2017 sa znižuje sadzba dane z príjmov právnickej osoby na 21 % (§ 15 písm. b) bod 1 ZDP). Sadzbu dane vo výške 21 % prvý krát použijeme za zdaňovacie obdobie, ktoré začína najskôr 01.01.2017 (§ 52zi ods. 1 ZDP).
Pri platení preddavkov na daň od 01.01.2017 do lehoty na podanie daňového priznania za zdaňovacie obdobie roka 2016 t.j. do 31.03.2017, (ak nemáme predĺženú lehotu na podanie DP) vychádzame z daňového priznania za zdaňovacie obdobie roka 2015, pričom rovnako ako je to pri platení preddavkov na daň v bežnom zdaňovacom období po lehote na podanie daňového priznania, daň na účely určenia výšky platenia preddavkov na daň uvedená na r. 1110 tlačiva daňového priznania za zdaňovacie obdobie roka 2015, sa prepočíta aktuálnou sadzbou dane 21 % platnou v zdaňovacom období roka 2017.
Ako budeme postupovať pri prepočte poslednej známej daňovej povinnosti?
z riadku 1110 DP základ dane (r. 500) prepočítame aktuálnou sadzbou dane platnou v zdaňovacom období roka 2017, na ktorého daň sú preddavky na daň platené a odpočítame sumy uvedené na riadkoch 610 - Úľava na dani, 710 - Zápočet dane zaplatenej v zahraničí a 1030 - Suma dane vybranej zrážkou považovaná za preddavok na daň podľa § 43 ods. 6 a 7 ZDP,
t.j. r. 1110 = (r. 500 x 21%) - (r. 610 + r. 710 + r.1030) daňového priznania za zdaňovacie obdobie roka 2015.
na základe vyššie uvedeného prepočtu poslednej známej daňovej povinnosti sa v súlade s § 42 ods. 1 a 2 ZDP, po zaokrúhlení podľa § 47 ZDP, určia a vypočítajú preddavky na daň platené v roku 2017 do lehoty na podanie daňového priznania za zdaňovacie obdobie roka 2016.
AKO BUDEME PLATIŤ PREDDAVKY NA DAŇ PO LEHOTE NA PODANIE DAŇOVÉHO PRIZNANIA?
preddavky na daň platíme vo výške, ktorá je vypočítaná z dane za predchádzajúce zdaňovacie obdobie (§ 42 ods. 6 ZDP).
DÔLEŽITÉ UPOZORNENIE! ALEBO PRAKTICKÉ RADY - POSTUP PRI VÝPOČTE PREDDAVKOV NA DAŇ ZA ROK 2017 PO PODANÍ DP ZA ROK 2016 t.j. PO LEHOTE 31.03.2017 (termín platí, ak nemáme predĺženú lehotu na podanie DP)
preddavky vypočítame z dane uvedenej v daňovom priznaní za zdaňovacie obdobie roka 2016:
vychádzame z r.1110 - Daň na účely určenia výšky preddavkov na daň.
pri určení hodnoty na r.1110 sa vychádza zo základu dane uvedeného na r. 500 daňového priznania za zdaňovacie obdobie roka 2016 pri použití aktuálnej sadzby dane platnej v období, na ktoré sú preddavky na daň platené t.j. vo výške 21%.
následne odpočítame hodnoty uvedené na riadkoch 610 - Úľava na dani,
riadku 710 - Zápočet dane zaplatenej v zahraničí
riadku 1030 - Suma dane vybranej zrážkou považovaná za preddavok na daň (§ 43 ods. 6 a 7 ZDP) ,
výsledok r.1110 = (r. 500 x 21%) - (r. 610 + r. 710 + r.1030) daňového priznania za zdaňovacie obdobie roka 2016.
Až z takto upravenej dane za predchádzajúce zdaňovacie obdobie uvedenej na r. 1110 daňového priznania za zdaňovacie obdobie roka 2016 sa v súlade s § 42 ods. 1 a ods. 2 ZDP, po zaokrúhlení podľa § 47 ZDP, určia a vypočítajú preddavky na daň platené po lehote na podanie daňového priznania v roku 2017.
Viete akú budete mať daňovú povinnosť platenia preddavkov na daň, ktorá sa týka len časti zdaňovacieho obdobia?
v zmysle ustanovenia § 42 ods. 5 ZDP, ak sa daň za predchádzajúce zdaňovacie obdobie týkala len časti zdaňovacieho obdobia, daňovník v nasledujúcom zdaňovacom období platí preddavky na daň na toto zdaňovacie obdobie podľa § 42 ods. 1 a 2 ZDP.
PRAKTICKÝ PRÍKLAD VÝPOČTU PLATENIA PREDDAVKOV NA DAŇ ZA ČASŤ ZDAŇOVACIEHO OBDOBIA:
Spoločnosť s ručením obmedzeným bola do obchodného registra zapísaná v mesiaci máj 2016.
Za ZO roka 2016 vykázala daňovú povinnosť vo výške 3 300 EUR (na r. 500 vykázala základ dane znížený o odpočet daňovej straty vo výške15 000 EUR).
Spoločnosť s ručením obmedzeným vykáže na r. 1110 daň vo výške 3 150 € (daňová povinnosť prepočítaná aktuálnou sadzbou dane 21 %),
preddavky na daň z príjmov PO v roku 2017 (po lehote na podanie DP za ZO roka 2016) bude táto s.r.o. povinná platiť vo výške 787,50 EUR ako 1/4 z 3 150 EUR).
Viete ako vyrovnáme rozdiel vzniknutý na zaplatených preddavkoch na daň do lehoty na podanie DP?
ak sme zaplatili nižšie preddavky na daň (§ 42 ods. 7 ZDP) , ako boli zistené podľa DP, musíme tento rozdiel zaplatiť do konca kalendárneho mesiaca nasledujúceho po lehote na podanie daňového priznania
ak nemáme predĺženú lehotu na podanie DP sme povinní vyrovnať preddavky na daň za I. štvrťrok 2017 najneskôr v lehote do 02.05.2017 (do 30.04.2017 s tým, že z dôvodu sviatku dochádza k "posunu" lehoty)
ak máme lehotu na podanie DP predĺženú, vyrovnávame preddavky na daň v lehote do 31.07.2017
ak sme v priebehu roka zaplatili vyššie preddavky na daň, ako bolo zistené podľa DP, máme možnosť:
použiť ich na budúce preddavky na daň
písomne požiadať správcu dane o ich vrátenie. Správca dane v tomto prípade postupuje v intenciách § 79 daňového poriadku
Ako platí preddavky na daň daňovník, ktorý počas roka:
zmenil právnu formu ?
vznikol splynutím?
sa zlúčil s iným daňovníkom?
vznikol rozdelením?
ad. 1. Daňovník, ktorý zmenil právnu formu platí preddavok na daň vo výške vypočítanej z dane za predchádzajúce zdaňovacie obdobie predchádzajúcemu ZO obdobiu, v ktorom došlo k zmene právnej formy.
ad. 2. Daňovník, ktorý vznikol splynutím, platí preddavky na daň vo výške vypočítanej zo súčtu dane daňovníkom zaniknutých splynutím za zdaňovacie obdobie predchádzajúcemu zdaňovaciemu obdobiu, v ktorom došlo k zániku daňovníkov.
ad. 3. Daňovník, ktorý sa zlúčil s iným daňovníkom, platí preddavky na daň vypočítanej zo súčtu dane všetkých zlúčených daňovníkov.
ad. 4. Daňovník, ktorý vznikol rozdelením, platí preddavky na daň vo výške pomernej časti dane, zodpovedajúcej nasledovnému pomeru:
Časť vlastného imania rozdeleného podniku prevzatá daňovníkom, ktorý vznikol pri rozdelením
---------------------------------------------------------------------------------------------------------------------------------- x 100
Vlastné imanie rozdeleného podniku pred rozdelením
Započítanie preddavkov na daň na úhradu dane uvedenú v daňovom priznaní
Podľa § 51c ods. 1 ZDP sa preddavky na daň platia v eurách a po skončení zdaňovacieho obdobia sa preddavky na daň zaplatené na toto zdaňovacie obdobie započítajú na úhradu dane za toto zdaňovacie obdobie.
V daňovom priznaní v časti - Daň upravená o preddavky na daň a daňovú licenciu, na riadku 1010 - Úhrn preddavkov zaplatených za zdaňovacie obdobie podľa § 42 a 51c ods. 1 ZDP (do lehoty na podanie daňového priznania) sa v súlade s poučením na vyplnenie daňového priznania uvádza suma preddavkov na daň zaplatených v zdaňovacom období podľa § 42 a 51c ods. 1 ZDP (znížená o časť prevyšujúcu preddavky na daň zaplatené do lehoty na podanie daňového priznania za predchádzajúce zdaňovacie obdobie, ktorá bola daňovníkovi vrátená na základe žiadosti podľa § 42 ods. 9 ZDP). Do tejto sumy sa započítavajú aj preddavky na daň, ktoré daňovník uhradil po skončení zdaňovacieho obdobia, najneskôr do lehoty na podanie daňového priznania. Súčasťou tejto sumy je aj preplatok, ak bol použitý na úhradu preddavkov na daň podľa § 79 daňového poriadku. Do tejto sumy sa nezapočítavajú preddavky na daň platené daňovníkom na budúce zdaňovacie obdobie do lehoty na podania daňového priznania za predchádzajúce zdaňovacie obdobie , napr. mesačné preddavky na daň platené za január, február a marec 2017, ktoré sa zahrnú do sumy preddavkov na daň zaplatených na zdaňovacie obdobie roka 2017.
Platenie preddavkov na daň na základe rozhodnutia správcu dane – preddavky na daň inak
podľa § 42 ods. 10 ZDP správca dane môže na základe žiadosti daňovníka alebo z vlastného podnetu rozhodnutím zmeniť preddavky na daň platené podľa pravidiel upravených ZDP, a, to ak ide o:
prípady, kedy daňovník preddavky na daň neplatí
ak ide o platenie preddavkov na daň u novovzniknutých daňovníkov,
správca dane môže stanoviť platenie preddavkov inak aj :
po podaní dodatočného DP
UPOZORNENIE! Podanie dodatočného daňového priznania u právnickej osoby nezakladá povinnosť upraviť platenie preddavkov na daň!
Správca dane môže v odôvodnených prípadoch na žiadosť daňovníka určiť platenie preddavkov na daň inak aj z iných dôvodov, ako sú uvedené ustanovení § 42 ods. 10 ZDP.
Ako budeme postupovať v prípade, ak chceme požiadať správcu dane o určenie platenia preddavkov na daň inak?
správcovi dane podáme písomnú žiadosť podľa § 42 ods. 10 zákona o dani z príjmov
v žiadosti odporúčame uviesť:
identifikáciu žiadateľa,
históriu spoločnosti, či už bude stručná alebo rozsiahlejšia závisí od podávateľa žiadosti,
odporúčame uviesť aj pozitívnu daňovú disciplínu v doterajšom období,
dôvody, pre ktoré žiadame stanoviť preddavky inak ako v zákonom stanovenej lehote,
odporúčame uviesť relevantné dôvody, ktorými môžu byť napr.:
základ dane bol vysoký z dôvodu napr. jednorázového (neopakujúceho sa) a náhodilého príjmu (predaj hnuteľnej veci, pozemkov atď..)
pri dôvodoch odporúčame dať dôraz na primárny a sekundárny vplyv okamžitej platby dane preddavkov, na spoločnosť (daňovníka, žiadateľa)
výšku nami navrhovaného preddavku, ktorý môže byť aj 0.
Správca dane o tom, ako rozhodol o žiadosti vydá rozhodnutie.